कुछ ऐसा चमत्कार हुआ कि वे गवाह, जिनकी सीडी के आधार पर मुकदमा शुरू हुआ था, अदालत में एक-एक करके मुकरते चले गए। अभियोजन पक्ष ने अपना मुंह बंद कर लिया। सब कुछ एकपक्षीय होता चला गया। यह कैसे हुआ, दबा ही रहता, यदि गवाहों, वकीलों और प्रदेश के सपाई मंत्री रियाज अहमद ने खुफिया कैमरे के सामने सच न उगल दिया होता। कहा जाता है कि रियाज अहमद ने ही सभी मुसलिम गवाहों को पक्षद्रोही कराने में वह सब हथकंडे अपनाए, जो अपनाए जा सकते थे। सपा सरकार ने वरुण गांधी को बरी कराकर उन्हें इस बात का ईनाम दिया है कि उन्होंने 2012 के विधानसभा चुनाव में पीलीभीत विधानसभा सीट से भाजपा उम्मीदवार सतपाल गंगवार को हराने और सपा उम्मीदवार को जिताने का कुचक्र चला था। इसका मतलब यह हुआ कि सपा ने पीलीभीत लोकसभा सीट से वरुण गांधी को जिताने में भी मदद की होगी। यानी लोकसभा में तुम और विधानसभा में हम फॉमूर्ला अपनाया गया। नूरा कुश्ती सिर्फ भाजपा और सपा में ही नहीं हो रही है, सपा और बसपा भी ऐसा ही कर रही हैं। मायावती शासन में जिस तरह से स्मारकों और पार्कों पर जनता की गाढ़ी कमाई खर्च की गई और उसमें अरबों रुपये डकार लिए गए थे, वह पिछले विधानसभा चुनाव में मुद्दा बना था। तब सपा सरकार ने बार-बार कहा था कि दोषियों को बख्शा नहीं जाएगा।